
Repartizarea actuală pe ţări a locurilor din Parlamentul European


1. ROLUL PARLAMENTULUI EUROPEAN ÎN SISTEMUL INSTITUŢIONAL AL UNIUNII EUROPENE

La începutul anului 2007, s-a deschis cea de-a 7-a sesiune a Parlamentului European, aflat la jumătatea mandatului său (2004-2009). La această sesiune au participat inclusiv România şi Bulgaria, noile membre ale Uniunii Europene. 

Parlamentul European, împreună cu Consiliul de miniştri, reprezintă componentele legislative ale sistemului instituţional european. Forumul legislativ european are un rol esenţial în sistemul instituţional european, cei 785 de deputaţi, din 27 de state membre, adoptând legislaţie în domeniile care se află în competenţa Uniunii Europene şi participând la marea dezbatere referitoare la viitorul Europei
.

Parlamentul European este unica instituţie europeană ai cărei membri sunt aleşi democratic, prin vot universal direct, pentru o perioadă de cinci ani şi reprezintă popoarele statelor membre. Parlamentul este condus de un preşedinte şi 14 vicepreşedinţi care coordonează activitatea parlamentară şi organele sale politice, Biroul şi Conferinţa preşedinţilor.

 Parlamentul European controlează activitatea instituţiilor europene care, periodic, raportează în faţa sa activitatea desfăşurată. Parlamentul European alege preşedintele Comisiei Europene, la propunerea Consiliului Uniunii Europene, aprobă nominalizările pentru comisari şi poate schimba Comisia printr-o moţiune de cenzură. Comisia Europeană prezintă, explică şi susţine propunerile legislative în cadrul comisiilor parlamentare şi ţine cont de modificările cerute de acestea. Comisia Europeană participă la toate sesiunile plenare ale Parlamentului European şi dă lămuriri referitoare la directivele politice, dacă deputaţii solicită aceasta. Comisia Europeană răspunde întrebărilor scrise sau orale ale deputaţilor.

Consiliul Uniunii Europene, celălalt organ legislativ european, compus din miniştri statelor membre, participă la lucrările Parlamentului European. Preşedinţia Consiliului este preluată de un stat, la fiecare 6 luni.  Preşedintele Consiliului participă la lucrările Parlamentului European şi poate interveni în toate dezbaterile. Fiecare preşedinte prezintă în faţa plenului Parlamentului European programul şi îl dezbate împreună cu deputaţii europeni. În cadrul Consiliului European, şefii de stat şi de guvern ale statelor membre şi preşedintele Comisiei Europene fixează orientările politice generale ale Uniunii Europene. În cadrul acestuia, preşedintele Consiliului prezintă un raport Parlamentului.

În acest an, pentru prima dată, Preşedinţia Consiliului Uniunii Europene, reprezentată de cancelarul german Angela Merkel, a prezentat un program comun pentru 18 luni, pentru perioada ianuarie 2007-iunie 2008, valabil pentru trei preşedinţii: Germania, Portugalia şi Slovenia
. Acest program, al preşedinţiei tripartite, a fost elaborat în colaborare cu Comisia Europeană şi a fost aprobat în sesiunea din 11 decembrie 2006.

Iniţiativa a avut drept scop consolidarea continuităţii activităţii Consiliului, pe trei preşedinţii, în vederea realizării reformei constituţionale, a Strategiei de la Lisabona, a Strategiei referitoare la dezvoltarea durabilă şi întăririi spaţiului securităţii, libertăţii şi justiţiei în Europa. Un obiectiv deosebit va fi şi intensificarea cooperării în problemele de politică externă a Uniunii Europene.

La deschiderea sesiunii Parlamentului European, din ianuarie 2007, preşedintele Consiliului, reprezentat de Angela Merkel, a prezentat şi dezbătut acest program în faţa forumului legislativ, obţinând susţinerea acestuia. 

2. BILANŢUL ACTIVITĂŢII PARLAMENTULUI EUROPEAN LA JUMĂTATEA MANDATULUI 2004-2009

Fostul Preşedinte al Parlamentului European, Josep Borrell, a prezentat bilanţul activităţii Parlamentului European, la jumătatea mandatului, început în anul 2004
. Conform raportului, Parlamentul European a început activitatea când Uniunea Europeană  avea 25 de ţări membre, reprezentate fiind 163 de partide politice. Din punct de vedere politic, Parlamentul European a fost dominat de Partidul Popular European şi Democraţii Europeni (PPE-DE), de centru-dreapta, care a reprezentat 64% din membrii acestuia. El a fost urmat de Partidul Socialist European, Liberali-Democraţi, Verzi, Stânga Unitară Europeană (GUE/NGL), Uniunea pentru Europa naţiunilor (UEN) şi Grupul Independenţă/Democraţie.

În raport s-a menţionat că adunarea parlamentară a fost compusă din 60% parlamentari noi, un record neatins până atunci. Josep Borrell a apreciat că acest Parlament a fost nou, diferit şi, de aceea, imprevizibil. El a reprezentat o Europă extinsă, într-o perioadă de incertitudine politică generalizată, determinată, mai ales, de contextul mondial.

Referitor la problemele guvernării şi democraţiei, raportul a subliniat rolul de control exercitat de Parlamentul European asupra executivului, procedând la audieri serioase ale comisarilor desemnaţi. În urma lor, şi-a exprimat rezervele faţă de candidatura lui Rocco Buttiglione ceea ce adus la retragerea acestei propuneri.

Conform opiniei exprimate de Josep Borrell, una din problemele dificile a fost adoptarea Tratatului constituţional faţă de care Parlamentul European, deşi şi-a exprimat câteva nelămuriri, a avut o atitudine de susţinere, exprimată în votul din 12 ianuarie 2005 (500 de deputaţi au votat “da”). Ulterior, majoritatea statelor membre ale UE (18) au ratificat textul, dar respingerea lui de către Franţa şi Olanda a pus probleme dificile, exprimând preocuparea cetăţenilor faţă de orientarea şi funcţionarea Uniunii. În acest context, Parlamentul European a lansat o serie de iniţiative de abordare frontală a problemelor: reuniuni publice în toată Europa, dezbateri cu tinerii, cu conducătorii europeni, lansarea unor site-uri ca forumuri de dialog, centre pentru vizitatori la Bruxelles etc.

Conform raportului, o realizare deosebită a fost faptul că, după extindere, Parlamentul European a demonstrat că poate funcţiona eficient, având 25 de state reprezentate, lucrând în 20 de limbi.

Activitatea de legiferare a constituit misiunea esenţială a Parlamentului European care a dezbătut propunerile legislative ale Comisiei Europene, luând poziţii clare şi obţinând compromisuri politice, adesea dificile. Capacitatea de negociere a permis Parlamentului European să amendeze legislaţia în funcţie de poziţiile sale. Unele dintre momentele cele mai intense au fost legate de dosarele REACH (referitoare la produsele chimice), de directiva din domeniul serviciilor, de accidentele rutiere, de recunoaşterea calificării profesionale, de poluarea maritimă produsă de nave, de timpul de lucru, de nevoia unui sistem de brevetare în domeniul logisticii, de drepturile pasagerilor etc. 

Obiectivul “unei mai bune activităţi de legiferare”, obiectiv comun al tuturor instituţiilor europene, a permis elaborarea unor noi directive, mai cuprinzătoare, mai simple şi foarte necesare. În ianuarie 2006, Parlamentul European a respins, după negocieri complicate, Directiva propusă de Comisia Europeană referitoare la liberalizarea prestării serviciilor portuare în porturile europene. Această liberalizare a produs o mare nemulţumire în rândul docherilor care au demonstrat paşnic la Strasbourg.

Referitor la procesul extinderii, la 13 aprilie 2005, Parlamentul European a votat în favoarea admiterii României şi Bulgariei, iar la 20 septembrie 2006 a confirmat, în urma unor intense dezbateri, data aderării lor: 1 ianuarie 2007.

Pe data de 15 decembrie 2004, Parlamentul European s-a pronunţat în favoarea deschiderii negocierilor de aderare cu Turcia (407/262 voturi contra şi 29 de abţineri). Ulterior, negocierile au fost suspendate datorită refuzului Turciei de a deschide frontierele navelor şi avioanelor provenind din Cipru.

Parlamentul European a constituit un forum de dezbatere a problemelor majore pentru Europa şi pentru cetăţenii săi. În acest sens, în această perioadă, numeroşi conducători ai ţărilor lumii s-au adresat Parlamentului European. Opinia publică europeană a fost preocupată de probleme grave precum: existenţa unor centre de detenţie secrete pe teritoriul Uniunii Europene şi de  zborurile secrete ale CIA ce au folosit aeroporturi europene. Parlamentul European a creat, la 18 ianuarie 2006, o comisie temporară, condusă de Carlos Coelho, menită a cerceta această situaţie. Au avut loc numeroase audieri ale unor martori şi experţi, precum şi studiul a numeroase documente. Concluziile au fost prezentate la începutul anului 2007.

În raport s-a apreciat că terorismul a fost fenomenul care a marcat Europa, iar evenimentele de comemorare a atentatelor de la Madrid au constituit un prilej de protest şi mobilizare la acţiuni de pace şi solidaritate.

În raport s-a precizat că, în legislatura trecută, evenimentele internaţionale au influenţat puternic activitatea Parlamentului European. Uniunea Europeană, Parlamentul European în special, au fost adesea solicitate ca interlocutori autentici, eficienţi, în situaţiile de criză apărute pe plan internaţional.

În Parlamentul European au efectuat vizite oficiale preşedintele Viktor Iuskenko (Ucraina), preşedintele Evo Morales (Bolivia), preşedintele Pervez Musharraf (Pakistan), preşedintele Mamoud Abbas (Autoritatea Palestiniană), primul ministru libanez Faoud Siniora, preşedintele Gloria Arroyo (Filipine), emirul Qatarului, preşedintele M. Saakashvili (Georgia), Hamid Karzai (Afganistan) etc.

Parlamentul European a desfăşurat o activitate intensă de  diplomaţie parlamentară în afara Uniunii Europene. Preşedintele Parlamentului European, Josep Borrell, a efectuat vizite oficiale în ţări care au avut o importanţă strategică pentru Europa (în Orientul Apropiat, China, India, ţări din Africa şi în special Liban). Semnificativ este faptul că Parlamentul European a aprobat simplificarea procedurilor de acordare a ajutoarelor europene, propusă de Comisia Europeană.

3. HANS-GERT POTTERING – NOUL PREŞEDINTE AL PARLAMENTULUI EUROPEAN

Pe data de 16 ianuarie 2007, cei 785 de deputaţi europeni au ales un nou preşedinte al Parlamentului European şi cei 14 vicepreşedinţi. Deputatul german Hans-Gert Poettering, din grupul politic al Partidului Popular European, a devenit noul preşedinte, fiind ales cu 450 de voturi.

Hans-Gert Poettering s-a născut în Germania, pe 15 septembrie 1945
. Tatăl său a decedat în ultimele zile ale celui de-al Doilea Război Mondial, fapt decisiv pentru viitoarea angajare politică a fiului. Hans-Gert Poettering a studiat dreptul, ştiinţele politice şi istoria la Bonn, Geneva şi New York. În perioada următoare, a lucrat ca jurist şi asistent universitar, apoi ca profesor, la Universitatea Osnabrück. Deţine titlul de doctor honoris causa al Universităţii Babeş-Bolyai din Cluj-Napoca.

Cariera parlamentară europeană continuă a lui Hans-Gert Poettering este deosebită, fiind membru al Parlamentului European din 1979, când s-au desfăşurat primele alegeri europene prin vot universal direct. În Parlamentul European sunt doar 6 europarlamentari care au activat fără întrerupere după 1979: Jens-Peter Bonde (Danemarca, Grupul IND/DEM), Ingo Friedrich (Germania, Grupul PPE-DE), Klaus Hänsch (Germania, Grupul PSE), Karl von Wogan (Germania, Grupul PPE-ED), Francis Wurtz (Franţa, Grupul GUE/NGL).

 Între 1984-1994 Hans-Gert Poettering a fost preşedinte al subcomisiei de securitate şi apărare, iar între 1996-1999 a fost membru al grupului de lucru ce a studiat extinderea Uniunii Europene, apărând noile democraţii din Europa centrală şi de est. Hans-Gert Poettering a fost preşedintele Partidului Popular European, din 1999 şi până în prezent. După alegerea sa ca preşedinte al Parlamentului European, va fi înlocuit în această funcţie de francezul Joseph Daul.

Hans-Gert Poettering este cel de-al 26-lea Preşedinte al Parlamentului European, din 1952 şi până în prezent şi al 12-lea, după 1979. El va conduce activitatea Parlamentului European într-o etapă decisivă a Uniunii Europene ce va avea în centru teme importante precum viitorul Europei, Constituţia Europeană, energia şi extinderea Uniunii. Noul preşedinte este un puternic susţinător al consolidării rolului Parlamentului European, al ideii de egalitate între Parlamentul European şi Consiliu, în domeniul legislativ şi bugetar.

Convingerea politică a noului preşedinte al Parlamentului European este că “demnitatea fiecărei fiinţe umane trebuie să ghideze toate acţiunile politice”. La una din dezbaterile referitoare la viitorul Europei, Hans-Gert Poettering a afirmat ataşamentul profund faţă de Europa, considerat un continent al unei diversităţi culturale remarcabile, în acelaşi timp dificil de gestionat, ţinând cont de numărul mare de partide politice reprezentate în Parlamentul European şi de efortul deosebit ce trebuie depus pentru obţinerea unor rezultate comune.

Concepţia sa politică este marcată de viziunea propusă de doctrina socială a creştin-democraţiei. Respectarea principiilor solidarităţii şi subsidiarităţii au reprezentat coordonatele politicii sale europene. În acest context, respectarea drepturilor omului (ex. în Cecenia, Rusia, China) au reprezentat priorităţile politice ale activităţii sale.

Preşedintele va fi reprezentantul Parlamentului European în relaţiile externe şi va lua poziţie în cadrul instituţiei precum şi în relaţiile cu celelalte instituţii europene. Preşedintele va conduce dezbaterile în plen şi lucrările organelor sale (Biroul şi Conferinţa preşedinţilor). El va supraveghea respectarea regulamentului Parlamentului European şi va  arbitra, între diferitele grupuri politice, pentru buna funcţionare a instituţiei. Preşedintele Parlamentului European va lua poziţie în toate marile dosare internaţionale şi va face propuneri pentru consolidarea Uniunii Europene. 

4. NOILE ORGANE POLITICE ALE PARLAMENTULUI EUROPEAN

Prima sesiune parlamentară a anului 2007 a avut multe elemente de noutate: a fost ales un nou Preşedinte al Parlamentului European, 14 noi vicepreşedinţi şi cei 6 chestori. 

Conferinţa preşedinţilor va reuni, în jurul Preşedintelui Parlamentului European, noii preşedinţi ai grupurilor politice. Ea va organiza lucrările Parlamentului şi programul legislativ: calendarul şi ordinea de zi; componenţa comisiilor, delegaţiilor şi repartizarea competenţelor lor. Conferinţa are un rol important în relaţiile Parlamentului European cu alte instituţii europene, cu ţări terţe şi organizaţii extracomunitare.

Noul Birou este compus din noul preşedinte al Parlamentului European şi din 14 noi vicepreşedinţi şi 5 chestori cu titlul de observatori, toţi aleşi de adunare, pe o perioadă de doi ani şi jumătate. Biroul va coordona activitatea internă a Parlamentului, organizarea administrativă şi financiară, activitatea secretariatului şi serviciilor. Chestorii vor răspunde, conform indicaţiilor Biroului, de problemele administrative şi financiare ale deputaţilor. Cei 5 chestori au un vot consultativ în cadrul Biroului.

Noii vicepreşedinţi ai Parlamentului European sunt următorii:

1. Rodi Kratsa-Tsagaropoulou (PPE-DE, Grecia)

2. Alejo Vidal-Quadras (PPE-DE, Spania)

3. Gérard Onesta (Verzii/EFA, Franţa)

4. Edward McMillan Scott (PPE-DE, Marea Britanie)

5. Mario Mauro (PPE-DE, Italia)

6. Miguel Angel Martinez (PSE, Spania)

7. Luigi Cocilovo (ALDE, Italia)

8. Mechtild Rothe (PES, Germania)

9. Luisa Morgantini (GUE/NGL, Italia)

10. Pierre Moscovici (PES, Franţa)

11. Manuel Antonio Dos Santos (PES, Portugalia)

12. Diana Wallis (ALDE, Marea Britanie)

13. Marek Siwiec (PES, Polonia)

14. Adam Bielan (UEN, Polonia)

Noii chestori aleşi de Parlamentul European sunt:

1. James Nicholson (PPE-DE, Marea Britanie)

2. Astrid Lulling (PPE-DE, Luxembourg)

3. Mia De Vits (PES, Belgia)

4. Ingo Friedrich (PPE-DE, Germania)

5. Szabolcs Fazakas (PES, Ungaria)

6. Jan Mulder (ALDE, Olanda)

Parlamentul European va fi asistat de Secretariatul General în care, actualmente, lucrează aproape 5000 de funcţionari, recrutaţi prin concurs, din toate ţările Uniunii. Grupurile politice au propriii lor colaboratori, iar deputaţii dispun de asistenţi parlamentari.

Parlamentul European actual se distinge, faţă de alte organizaţii internaţionale, prin obligativitatea de a asigura un multilingvism integral, lucrările fiind traduse în 23 de limbi. Toate documentele din sesiunea plenară trebuie traduse în 21 de limbi diferite (derogare uneori pentru irlandeză şi malteză). Parlamentul European asigură condiţiile ca fiecare deputat să se poată exprima în limba sa maternă, astfel încât o treime din angajaţi este reprezentată de traducători.

5. O NOUĂ CONFIGURAŢIE POLITICĂ PARLAMENTARĂ

Cu aderarea României şi Bulgariei la Uniunea Europeană, din ianuarie 2007, numărul deputaţilor europeni a crescut de la 732 la 785.

După 1979, deputaţii au fost aleşi prin vot universal direct, pentru o perioadă de 5 ani. Fiecare ţară stabileşte modul de scrutin, dar aplică reguli democratice identice: drept de vot de la 18 ani, egalitatea între femei şi bărbaţi şi votul secret. Alegerile europene se caracterizează prin anume reguli comune: vot universal direct, regula proporţionalităţii, alegerea pentru un mandat de 5 ani.

Locurile sunt repartizate proporţional cu populaţia fiecărei ţări, maximum 99 de locuri şi minimum 5 locuri (v. ANEXA). Reprezentarea femeilor în Parlamentul European a crescut, actualmente, o treime din deputaţi fiind femei. Deputaţii europeni îşi exercită mandatul în mod independent. Statutul deputaţilor europeni, adoptat în septembrie 2005, va intra în vigoare în viitoarea legislatură, în 2009.

Deputaţii din grupurile politice nu sunt organizaţi pe baza naţionalităţii ci în funcţie de afinităţile politice. Fiecare grup politic alege un preşedinte (sau doi co-preşedinţi pentru anume grupuri), un birou şi un secretariat. Înaintea fiecărei şedinţe în plen, grupurile politice examinează rapoartele comisiilor parlamentare şi depun amendamente.

În sală, grupurile sunt aşezate de la stânga la dreapta, în funcţie de apartenenţa lor politică. Pentru a forma un grup politic, numărul necesar al deputaţilor este 20, reprezentând minimum 1/5 din  statele membre. Unii parlamentari europeni nu aparţin niciunui grup politic şi sunt consideraţi ca neînscrişi în grupuri.

Partidele politice din Parlamentul European sunt organizate în grupuri politice şi partide politice europene. Apartenenţa la acestea este flexibilă, membrii Parlamentului European putând să o schimbe. Grupurile politice europene sunt distincte în raport cu partidele politice europene, deşi între ele există legături strânse. În general, partidele politice europene cuprind şi partide politice naţionale din afara Uniunii Europene. Din 2004, la nivelul Parlamentului European s-au format 7 grupuri politice:

· Grupul Partidului Popular European şi al Democraţilor Europeni (PPE-DE), format din Partidul Popular European şi Democraţii de orientare de centru-dreapta; lider: Joseph Daul;

· Grupul Partidului Socialist European, de orientare social-democrată; lider Martin Schulz;

· Grupul Alianţa Democraţilor şi Liberalilor pentru Europa, de orientare liberală; lider: Graham Watson;

· Grupul pentru Europa Naţiunilor, de orientare naţionalistă; copreşedinţi: Brian Crowley şi Cristiana Muscardini;

· Grupul Verzilor/Alianţa Liber Europeană, de orientare ecologistă; copreşedinţi: Monica Frassoni şi Daniel Cohn-Bendit; 

· Grupul Stânga Unitară Europeană/Stânga Verde Nordică, de orientare extremă-stânga; preşedinte: Francis Wurtz;

· Grupul Independenţă, Democraţie, de orientare extremă-dreapta; copreşedinţi: Jens Peter Bonde şi Nigel Farage;

· Grupul Identitate, Tradiţie, Suveranitate, de orientare extremă-dreapta; lider: Bruno Gollnisch. Grupul a fost creat pe 12 ianuarie 2007 datorită afilierii celor cinci membri ai Partidului România Mare din România.

Deputaţii europeni bulgari şi români au fost numiţi de parlamentele naţionale, urmând ca alegerile europene să se desfăşoare curând în aceste ţări. Cei 35 europarlamentari români şi cei 18 europarlamentari bulgari s-au alăturat diverselor grupuri politice, modificând compoziţia Parlamentului European:

- Partidul Popular European şi Democraţii Europeni (PPE-DE) au primit 4 noi deputaţi bulgari şi 9 deputaţi români, având în prezent 277 de deputaţi;

- Partidul Socialist European (PSE) au integrat 6 deputaţi bulgari şi 12 deputaţi români, deţinând 218 locuri în Parlamentul European;

- Alianţa Democraţilor şi Liberalilor pentru Europa (ALDE) au primit 7 membri bulgari şi 9 români, având 106 deputaţi;

- Noul grup creat “Identitate, Tradiţie şi Suveranitate” (ITS), de orientare naţionalistă/eurosceptică, a integrat 5 deputaţi români şi un deputat bulgar, formând astfel un grup politic cu 20 de membri din Franţa, Marea Britanie, România, Belgia, Austria, Italia şi Bulgaria.

Odată cu creşterea numărului de deputaţi europeni, numărul minimal de voturi cerut pentru obţinerea majorităţii calificate, utilizate, de exemplu, pentru adoptarea amendamentelor, la a doua lectură, prin procedura de codecizie va fi de 393 de voturi.

Aceste schimbări vor influenţa cea de-a doua jumătate a mandatului (2004-2009) până la viitoarele alegeri europene ce se vor desfăşura în anul 2009.

Delegaţiile Parlamentului European au un rol important în participarea şi influenţa pe care Uniunea o are în străinătate. Există 33 delegaţii, compuse din câte 15 deputaţi europeni. Se pot distinge 4 categorii de delegaţii:

- delegaţii interparlamentare care au misiunea de a întreţine relaţii cu parlamentele ţărilor din afara Uniunii Europene, necandidate la aderare;

- comisii parlamentare mixte cate ţin legătura cu parlamentele ţărilor candidate sau asociate; 

- delegaţia Parlamentului European la Adunarea paritară care reuneşte deputaţii europeni şi parlamentari ai statelor din Africa, Pacific şi Caraibe (ACP);

- delegaţia Parlamentului European la Adunarea parlamentară euromediteraneană.

6. NOI COORDONATE ALE ACTIVITĂŢII COMISIILOR  PARLAMENTULUI  EUROPEAN

În cadrul Parlamentului European funcţionează 20 de comisii parlamentare care sunt compuse din 25-78 de deputaţi, conduse de un preşedinte, birou şi secretariat. Compoziţia lor reflectă compoziţia politică a plenului. Comisiile se reunesc odată sau de două ori pe lună, iar dezbaterile lor sunt publice. În cadrul comisiilor, deputaţii europeni formulează amendamente, votează propunerile legislative şi rapoarte. După examinarea propunerilor Comisiei Europene şi Consiliului Uniunii Europene, în cadrul comisiei este redactat un raport care va fi prezentat în plenul Parlamentului.

În Parlamentul European funcţionează subcomisii şi comisii temporare care abordează probleme specifice sau de anchetă, conform competenţelor de control pe care le are Parlamentul.

În urma alegerilor, componenţa Comisiilor permanente ale Parlamentului European este următoarea:

Comisia pentru afaceri externe – (AFET)

Preşedinte: Jacek Saryusz-Wolski (PPE-DE, Polonia)

Vicepreşedinţi:

Libor Roucek (PSE, Cehia)  

Michael Gahler (PPE-DE, Germania) 

Janusz Onyszkiewicz (ADLE, Polonia)

Ioan Mircea Paşcu (PSE, România)

Comisia are competenţă în probleme legate de:

1. Politica Externă şi de Securitate Comună (PESC) şi Politica de Securitate şi Apărare (PESD), comisia fiind asistată de o subcomisie de securitate şi apărare;

2. Relaţiile cu alte instituţii, organizaţii internaţionale şi adunări interparlamentare;

3. Consolidarea relaţiilor politice cu ţări terţe, mai ales din vecinătatea Uniunii Europene;

4. Negocierile referitoare la aderarea unor state la Uniunea Europeană;

5. Respectarea drepturilor omului, protecţia minorităţilor, promovarea valorilor democratice în ţări terţe. În acest scop, comisia este asistată de o subcomisie în acest domeniu.

Comisia pentru dezvoltare – (DEVE)

Preşedinte: Josep Borrell Fontelles (PSE, Spania)

Vicepreşedinţi:

Margrietus van den Berg (PSE, Olanda) 

Romana Jordan Cizelej (PPE-DE, Slovenia)

Danute Budreikaite (ADLE, Lituania)

Frithjof Schmidt (Verzi/ALE; Germania)

Comisia are competenţă în probleme legate de :

1. Promovarea, aplicarea şi controlul politicii de dezvoltare şi cooperare a Uniunii Europene, în special:

a) dialogul politic cu ţările în curs de dezvoltare, atât la nivel bilateral, cât şi la nivelul organizaţiilor şi instanţelor interparlamentare internaţionale; 

b) sprijinirea ţărilor în curs de dezvoltare prin acorduri de cooperare cu ele;

c) promovarea valorilor democratice, a bunei guvernări şi a drepturilor omului în ţările în curs de dezvoltare.

2. Acordul de parteneriat ACP-UE;

3. Participarea Parlamentului European la misiunile de observare a desfăşurării alegerilor.

Comisia pentru comerţ internaţional – (INTA)

Preşedinte: Helmuth Markov (GUE/NGL, Germania)

Vicepreşedinţi:

Albert Jan Maat (PPE-DE, Olanda)

Ignasi Guardans Cambo (ALDE, Spania)

Godelieve Quisthoudt-Rowohl (PPE-DE, Germania)

Cristiana Muscardini (UEN, Italia)

Comisia are competenţă în probleme legate de:

1. Relaţiile financiare, economice şi comerciale cu ţări terţe şi organizaţii regionale;

2. Măsurile de armonizare sau elaborare tehnică a normelor şi instrumentelor de drept internaţional;

3. Relaţiile cu organizaţiile internaţionale ce promovează integrarea economică şi comercială în afara Uniunii Europene;

4. Relaţiile cu Organizaţia Mondială a Comerţului, cu delegaţiile interparlamentare constituite pe tema comerţului cu ţări terţe.

Comisia pentru buget – (BUDG)

Preşedinte: Reimer Böge (PPE-DE, Germania)

Vicepreşedinţi:

Kyösti Virrankoski (ADLE, Finlanda)

Ralf Walter (PSE, Germania) 

Janusz Lewandowski (PPE-DE, Polonia)

Umberto Pirilli (UEN, Italia)

Comisia are competenţă în probleme referitoare la:

1. Cadrul financiar plurianual de venituri şi cheltuieli al UE şi la sistemul resurselor proprii ale UE;

2. Prerogativele bugetare ale parlamentului European şi acordurile interinstituţionale în acest domeniu;

3. Bugetul organelor descentralizate ale Uniunii Europene;

4. Activităţile financiare ale Băncii Europene de Investiţii;

5. Finanţarea Fondului European de dezvoltare;

6. Consecinţele financiare ale aplicării actelor comunitare;

7. Urmărirea şi evaluarea Regulamentului de execuţie bugetară.

Comisia pentru control bugetar – (CONT)

Preşedinte: Herbert Bösch (PSE, Austria)

Vicepreşedinţi: 

Nils Lundgren (IND/DEM, Suedia)

Boguslaw Liberadzki (PSE, Polonia) 

Petr Duchon (PPE-DE, Cehia)

Ovidiu Ioan Silaghi (ADLE, România)

Comisia are competenţă în:

1. Controlul execuţiei bugetare din cadrul Uniunii Europene şi al fondului european de dezvoltare;

2. Controlul conturilor şi bilanţurilor Uniunii şi ale instituţiilor care au beneficiat de finanţare de la Uniunea Europeană;

3. Controlul activităţilor financiare ale Băncii Europene de Investiţii;

4. Evaluarea raportului cost/beneficii a diferitelor finanţări ale aplicării politicilor europene;

5. Examinarea fraudelor, iregularităţilor legate de execuţia bugetară; acţiunilor de prevenire a acestora precum şi apărarea intereselor financiare ale Uniunii Europene;

6. Relaţia cu Curtea de Conturi, nominalizarea membrilor şi examinarea rapoartelor sale;

7. Regulamentul financiar referitor la execuţia, gestionarea şi controlul bugetar.

Comisia pentru afaceri economice şi monetare – (ECON)

Preşedinte: Pervenche Berès (PSE, Franţa)

Vicepreşedinţi: 

José Manuel Garcia-Margallo Y Marfil (PPE-DE, Spania) Guntars Krasts (UEN, Letonia)

John Purvis (PPE-DE, Marea Britanie)

Joseph Muscat (PSE, Malta)

Comisia are competenţă în problemele legate de:

1. Politici economice şi monetare ale Uniunii Europene, funcţionarea Uniunii economice şi monetare, a sistemului monetar şi financiar european; a relaţiilor cu alte instituţii competitive,

2. Libera circulaţie a capitalurilor şi a plăţilor transfrontaliere, mişcarea capitalului şi politica acordării împrumuturilor capitalurilor din Uniunea Europeană;

3. Sistemul monetar şi financiar internaţional, în special relaţiile cu organizaţiile financiare şi monetare;

4. Reguli referitoare la concurenţă, sprijin financiar de stat sau public;

5. Reglementarea în domeniul fiscal;

6. Reglementarea şi supravegherea serviciilor, instituţiilor şi pieţelor financiare; controlul contabil, dreptul societăţilor, în special al celor ce oferă servicii financiare.

Comisia forţei de muncă şi probleme sociale – (EMPL)

Preşedinte: Jan Andersson (PSE, Suedia)

Vicepreşedinţi:

Ilda Figueiredo (GUE/NGL, Portugalia)

Pier Antonio Panzeri (PSE, Italia)

Thomas Mann (PPE-DE, Germania)

Elisabeth Lynne (ADLE, Marea Britanie)

Comisia are competenţă în probleme referitoare la:

1. Politica de ocupare a forţei de muncă şi aspectele politicii sociale legate de condiţiile de muncă, securitate socială, protecţie socială;

2. Măsurile de garantare a sănătăţii şi securităţii la locul de muncă;

3. Fondul Social European;

4. Politica de formare profesională, în special calificarea profesională;

5. Libera circulaţie a muncitorilor şi pensionarilor;

6. Dialogul social;

7. Combaterea discriminării la locul de muncă şi pe piaţa muncii;

8. Relaţiile cu: Centrul european de formare profesională (Cedefop); Fundaţia europeană pentru îmbunătăţirea condiţiilor de viaţă a muncitorilor; Fundaţia europeană pentru formare; Agenţia europeană pentru securitatea şi sănătatea muncii.

Comisia pentru mediu, sănătate publică şi securitate alimentară –(ENVI)

Preşedinte: Miroslav Ouzky (PPE-DE, Cehia)

Vicepreşedinţi:

Johannes Blokland (IND/DEM, Olanda) 

Satu Hassi (Verzii/ALE, Finlanda)

Alexandru Ioan Morţun (ADLE, România)

Dan Jørgensen (PSE, Danemarca)

Comisia are competenţă în probleme legate de:

1. Politica de mediu şi măsurile de protecţie a mediului, referitoare mai ales la:

a) poluarea aerului, solului, apei, gestionarea şi reciclarea deşeurilor, substanţelor şi preparatelor periculoase, nivelelor sonore, schimbarea climatică şi protejarea biodiversităţii;

b) dezvoltarea durabilă;

c) măsurile şi convenţiile internaţionale şi regionale de protecţie a mediului;

d) repararea prejudiciilor aduse mediului;

e) protecţia civilă;

f) Agenţia Europeană de Mediu.

2. Sănătate publică, mai ales referitoare la:

a) programele şi acţiunile specifice în domeniu;

b) produsele farmaceutice şi cosmetice;

c) aspectele sanitare ale bioterorismului;

d) Agenţia Europeană pentru evaluarea medicamentelor şi Centrul European pentru prevenirea şi controlul maladiilor.

3. Probleme legate de securitatea alimentară, mai ales cele referitoare la:

a) etichetarea şi securitatea produselor alimentare;

b) legislaţia veterinară referitoare la protecţia împotriva riscurilor la adresa sănătăţii, controlul produselor alimentare şi sistemelor de producţie alimentară;

c) Agenţia Europeană pentru securitatea alimentelor şi Oficiul alimentar şi veterinar european.

Comisia pentru industrie, cercetare şi energie – (ITRE)

Preşedinte: Angelika Niebler (PPE-DE, Germania)

Vicepreşedinţi: 

Miloslav  Ransdorf (GUE/NGL, Cehia)

Silvia Ciornei (ADLE, România)

Renato Brunetta (PPe-DE, Italia)

Catherine Trautmann (PSE, Franţa)

Comisia are competenţă în probleme precum:

1. Politica industrială a Uniunii Europene şi aplicarea noilor tehnologii, mai ales legate de IMM-uri;

2. Politica de cercetare a Uniunii Europene, inclusiv difuzarea şi exploatarea rezultatelor ei;

3. Politica spaţială;

4. Centrul comun de cercetare şi Biroul Central de măsuri nucleare, JET şi IITER;

5. Măsurile comunitare din domeniul politicii de energie, securitatea aprovizionării cu energie, eficacitatea energetică, inclusiv dezvoltarea reţelelor transeuropene în infrastructura energetică;

6. Tratatul Euratom şi Agenţia de aprovizionare şi Agenţia de Aprovizionare Euratom (AAE) referitoare la securitatea nucleară;

7. Societatea informaţiei şi tehnologiile informaţiei, inclusiv reţelele transeuropene din sectorul infrastructurilor de telecomunicaţie.

Comisia pentru piaţa internă şi protecţia consumatorilor – (IMCO)

Preşedinte: Arlene McCarthy (PSE, Marea Britanie)

Vicepreşedinţi: 

Zuzana Roithova (PPE-DE, Cehia)

Alexander Stubb (PPE-DE, Finlanda)

Marco Rizzo (GUE/NGL, Italia)

Alexander Lambsdorff (ADLE, Germania)

Comisia are competenţă în domeniile:

1. Coordonarea, pe plan comunitar, a legislaţiilor naţionale în domeniul pieţei interne şi a Uniunii vamale, mai ales referitor la:

a) libera circulaţie a mărfurilor, în special referitor la normele tehnice;

b) libertatea de mişcare;

c) libera prestare a serviciilor, cu excepţia celor financiare şi poştale.  

2. Măsurile vizând identificarea şi eliminarea barierelor în funcţionarea pieţei interne;

3. Promovarea şi protejarea intereselor economice ale consumatorilor, cu excepţia celor legate de sănătatea publică şi securitatea alimentelor.

Comisia pentru transport şi turism – (TRAN)

Preşedinte: Paolo Costa (ADLE, Italia)

Vicepreşedinţi: 

Gabriele Albertini (PPE-DE, Italia)

Gilles Savary (PSE, Franţa)

Silvia Ticău (PSE, România)

Luis Queiró (PPE-DE, Portugalia)

Comisia are competenţă în probleme precum:

1. Dezvoltarea unei politici a transporturilor pe căi ferate, drumuri şi căi navigabile, maritime şi aeriene, în special:

a) regulile comune aplicabile transporturilor pe teritoriul Uniunii Europene;

b) constituirea şi dezvoltarea reţelelor transeuropene în sectorul infrastructurii de transport;

c) furnizarea unor servicii de transport şi relaţiile cu ţări terţe;

d) securitatea transporturilor;

e) relaţii cu organizaţiile internaţionale.

2. Serviciile poştale;

3. Turismul.

Comisia pentru dezvoltare regională – (REGI)

Preşedinte: Gerardo Galeote (PPE-DE, Spania)

Vicepreşedinţi: 

Evgeni Kirilov (PSE, Bulgaria)

Jan Olbrycht (PPE-DE, Polonia) 

Filiz Husmenova (ADLE, Bulgaria)

Rolf Berend (PPE-DE, Germania)

Comisia are competenţă în politica regională şi de coeziune referitoare la:

a) Fondurile europene de dezvoltare regională, Fondurile de coeziune şi alte instrumente;

b) evaluarea efectelor altor politici ale Uniunii Europene asupra coeziunii economice şi sociale;

c) coordonarea instrumentelor structurale ale Uniunii Europene; 

d) regiunile ultraperiferice şi insulele, ca şi cooperarea transfrontalieră şi interregională;

e) relaţiile cu Comitetul Regiunilor, organizaţiile de cooperare interregionale şi autorităţile locale şi regionale.

Comisia pentru agricultură şi dezvoltare rurală – (AGRI)

Preşedinte: Neil Parish (PPE-DE, Marea Britanie)

Vicepreşedinţi: 

Jean-Claude Fruteau (PSE, Franţa)

Janusz Wojciechowski (UEN, Polonia)

Friedrich-Wilhelm Graefe zu Baringdorf (Verzii/ALE, Germania)

Sergio Berlato (UEN, Italia)

Comisia are competenţe în probleme legate de: 

1. Funcţionarea şi dezvoltarea politicii agricole comune;

2. Dezvoltarea rurală şi instrumentele financiare necesare;

3. Legislaţia în domeniile:

a) veterinar şi fitosanitar, furajare, precum şi riscurile pentru sănătate umană;

b) creşterea şi îngrijirea animalelor.

4. Îmbunătăţirea calităţii produselor agricole,

5. Acordarea primelor agricole;

6. Oficiul comunitar al diferitelor varietăţi vegetale;

7. Silvicultura.

Comisia pentru pescuit – (PECH)

Preşedinte: Philippe Morillon (ADLE; Franţa)

Vicepreşedinte: 

Rosa Miguelez Ramos (PSE, Spania) 

Avril Doyle (PPE-DE, Irlanda)

Elspeth Attwooll (ADLE, Marea Britanie)

Pedro Guerreiro (GUE/NGL, Irlanda)

Comisia are competenţe în probleme precum:

1. Funcţionarea şi dezvoltarea politicii comune în domeniul pescuitului şi  gestionarea lui;

2. Conservarea resurselor de peşte;

3. Organizarea comună a pieţei produselor din peşte;

4. Politica structurală în sectoarele pescuitului şi acvaculturii, inclusiv instrumentele financiare necesare;

5. Acordurile internaţionale referitoare la pescuit.

Comisia pentru cultură şi educaţie – (CULT)

Preşedinte: Nikolaos Sifunakis (PSE, Grecia)

Vicepreşedinţi: 

Pál Schmitt (PPE-DE, Ungaria)

Hejga Trüpel (Verzii/ALE, Germania) 

Manolis Mavrommatis (PPE-DE, Grecia)

Comisia are competenţă în:

1. Aspectele culturale ale Uniunii Europene, în special:

a) îmbunătăţirea cunoaşterii şi difuzării culturii;

b) apărarea şi promovarea diversităţii culturale;

c) conservarea şi protejarea patrimoniului cultural, schimbărilor culturale şi creaţiei artistice.

2. Politica în domeniul educaţiei a Uniunii Europene, inclusiv învăţământul superior şi învăţământul pe tot parcursul vieţii;

3. Politica în domeniul audiovizualului şi aspectelor culturale şi educative ale societăţii informaţiei;

4. Politica în domeniul tineretului, sportului şi petrecerii timpului liber;

5. Politica de informare şi media;

6. Cooperare cu ţările terţe în domeniul culturii şi educaţiei, relaţiile cu organizaţiile internaţionale partenere.

Comisia pentru afaceri juridice – (JURI)

Preşedinte: Giuseppe Gargani (PPE-DE, Italia)

Vicepreşedinţi: 

Cristian Dumitrescu (PSE, România) 

Rainer Wieland (PPE-DE, Germania)

Lidia Joanna Geringer de Oedenberg (PSE, Polonia)

Francesco Enrico Speroni (UEN, Italia)

Comisia are competenţă în probleme legate de:

1. Interpretarea şi aplicarea dreptului comunitar, conformitatea actelor Uniunii Europene cu dreptul primar, respectarea principiilor subsidiarităţii şi proporţionalităţii;

2.      Interpretarea şi aplicarea dreptului internaţional;

3. Simplificarea dreptului comunitar, în particular, a propunerilor legislative;

4. Protecţia juridică a drepturilor şi prerogativelor Parlamentului, mai ales în faţa Curţii de Justiţie şi Tribunalelor de primă instanţă;

5. Actele comunitare ce influenţează ordinea juridică a statelor membre, în domeniile:

a) drept civil şi comercial;

b) dreptul societăţilor;

c) dreptul la proprietatea intelectuală;

d) dreptul procedural

6. Răspunderea în domeniul mediului;

7. Probleme etice legate de noile tehnologii;

8. Statutul deputaţilor şi al personalului instituţiilor Uniunii Europene;

9. Drepturi, imunităţi şi verificări ale exercitării mandatului deputaţilor;

10. Organizarea şi statutul Curţii de justiţie;

11. Oficiul armonizării pe piaţa internă.

Comisia  pentru libertăţi civile, justiţie şi afaceri interne –(LIBE)

Preşedinte: Jean-Marie Cavada (ADLE, Franţa)

Vicepreşedinţi: 

Philip Bradbourn (PPE-DE, Marea Britanie)

Stavros Lambrinidis (PSE, Grecia)

Kinga Gál (PPE-DE, Ungaria)

Giusto Catania (GUE/NGL, Italia)

Comisia are competenţă în domeniile:

1.Protecţia drepturilor cetăţenilor, ale drepturilor omului, inclusiv a minorităţilor, drepturi enunţate în Charta europeană a drepturilor fundamentale ale Uniunii Europene;

2. Măsuri pentru combaterea oricărei forme de discriminare, în afara celor legate de sex, loc de muncă, piaţa muncii;

3. Măsuri referitoare la transparenţă şi protecţia egalităţii de tratament în protecţia datelor personale;

4. Crearea şi dezvoltarea unui spaţiu al libertăţii, securităţii şi justiţiei;

5. Observatorul european al Drogurilor şi toxicomaniei şi Observatorul european al fenomenelor rasiste şi xenofobe EUROPOL, EUROJUST, CEPOL şi alte organe şi agenţii;

6. Constatarea unui risc al violării grave, de către un stat membru, a principiilor comune ale Uniunii Europene.

Comisia pentru afaceri constituţionale – (AFCO)

Preşedinte: Jo Leinen (PSE, Germania)

Vicepreşedinţi:

Johannes Voggenhuber (Verzii/ALE, Austria)

Anneli Jäätteenmäki (ADLE, Finlanda)

Philip Dimitrov (PPE-DE, Bulgaria)

Timothy Kirkhope (PPE-DE, Marea Britanie)

Comisia are competenţă în:

1. Aspectele instituţionale ale integrării europene (convenţii şi conferinţe internaţionale);

2. Aplicarea Tratatelor şi evaluarea funcţionării lor;

3. Relaţiile interinstituţionale;

4. Procedura electorală uniformă;

5. Partidele politice la nivel european;

6. Constatarea violării de către un stat membru a principiilor comune ale statelor membre;

8. Interpretarea şi aplicarea Regulamentului Parlamentului European.

Comisia pentru drepturile femeii şi egalitatea de gen – (FEMM)

Preşedinte: Anna Zaborska (PPE-DE, Slovacia)

Vicepreşedinţi:

Edite Estrela (PSE, Slovacia)

Eva Britt Svensson (Gue/NGL, Suedia)

Zita Gurmai (PSE, Ungaria)

Raül Romeva i Rueda (Verzii/ALE, Spania)

Comisia are competenţe referitoare la:

1. Definirea, promovarea şi apărarea drepturilor femeii;

2. Promovarea drepturilor femeii în terţe ţări;

3. Probleme de egalitatea şanselor;

4. Eliminarea oricărei forme de discriminare;

5. Aplicarea şi urmărirea procesului de integrare a dimensiunii egalităţii şanselor în toate sectoarele;

6. Aplicarea convenţiilor şi acordurilor internaţionale referitoare la drepturile femeii;

7. Politica de informare referitoare la femei.

Comisia pentru petiţii – (PETI)

Preşedinte: Marcin Libicki (UEN, Polonia)

Vicepreşedinţi:

Michael Cashman (PSE, Marea Britanie)

Carlos José Iturgaiz Angulo (PPE-DE, Spania)

Kathy Sinnott (IND/DEM, Irlanda)

Maria Matsouka (PSE, Grecia)

Această comisie are competenţe în problemele petiţiilor şi a relaţiilor cu Mediatorul European.

Comisia pentru drepturile omului

Preşedinte: Hélène Flautre (Verzii/ALE, Franţa)

Vicepreşedinţi:

 Richard Howitt (PSE, Marea Britanie)

Patrick Gaubert (PPE-DE, Franţa)

Sarah Ludford (ADLE, Marea Britanie)

Jósef Pinior (PSE, Polonia)

Comisia pentru securitate şi apărare – (SEDE)

Preşedinte: Karl von Wogau (PPE-DE, Germania)

Vicepreşedinţi:

Ana Maria Gomes (PSE, Portugalia)

Girts Valdis Kristovskis (UEN, Letonia)

Roberta Alma Anastase (PPE-DE, România)

Justas Vincas Paleckis (PSE, Lituania)

ANEXA

Repartizarea actuală pe ţări a locurilor din Parlamentul European

	Germania
	         99 locuri

	Franţa
	78

	Marea Britanie
	78

	Italia 
	78

	Spania 
	54

	Polonia
	54

	România 
	35

	Olanda
	27

	Belgia
	24

	Republica Cehă
	24

	Grecia
	24

	Ungaria
	24

	Portugalia
	24

	Suedia
	19

	Austria
	18

	Bulgaria
	18

	Danemarca
	14

	Finlanda
	14

	Slovacia
	14

	Irlanda
	13

	Lituania
	13

	Letonia
	9

	Slovenia
	7

	Cipru
	6

	Estonia
	6

	Luxembourg
	6

	Malta
	5

	TOTAL
	785

